पुलिसले तोड्यो एपीएफको दबदबा
इन्ज्युरी समयमा निर्मला विकले गरेको गोल मद्दतमा नेपाल पुलिस क्लबले शनिबार विभागीय प्रतिद्वन्द्वी एपीएफ क्लबलाई १–० ले पराजित गर्दै प्रथम राष्ट्रिय मुख्यमन्त्री वीवाईसी महिला गोल्डकप प्रतियोगिता जितेको छ ।
धनगढी — इन्ज्युरी समयमा निर्मला विकले गरेको गोल मद्दतमा नेपाल पुलिस क्लबले शनिबार विभागीय प्रतिद्वन्द्वी एपीएफ क्लबलाई १–० ले पराजित गर्दै प्रथम राष्ट्रिय मुख्यमन्त्री वीवाईसी महिला गोल्डकप प्रतियोगिता जितेको छ ।पुलिसले यससँगै घरेलु महिला फुटबलमा एपीएफको दबदबा तोडेको छ । अन्तिम दुई मिनेट बाँकीमा अनमार्क रहेकी निर्मलाले लामो दुरीमा प्रहार गरेको बल दोस्रो बार च्याप्दै आकर्षक ढंगले गोल परिणत भयो । उनी प्रतियोगिताको सर्वोत्कृष्ट खेलाडी भइन् । उनले ५० हजार रुपैयाँ पुरस्कार पाइन् । पुलिसकी पूजा राना उत्कृष्ट रक्षक, एपीएफकी सरु लिम्बू उत्कृष्ट मिडफिल्डर, एपीएफकै सावित्रा भण्डारी सर्वाधिक गोलकर्ता (६ गोल), पुलिसकी उषा नाथ उत्कृष्ट गोलरक्षक, पुलिसका प्रशिक्षक सञ्जीव जोशी उत्कृष्ट प्रशिक्षक र आयोजक वनदेवी युवा क्लबकी गोलकिपर कबिता विक उदीयमान खेलाडी भए । विधागत विजेताले जनही १० हजार रुपैयाँ प्राप्त गरे । च्याम्पियन पुलिसले ५ लाख र उपविजेता एपीएफले २ लाख ५० हजार रुपैयाँ पुरस्कार पाए । 